Matrikulant wat kaalfoto’s vir neef stuur, glo afgepersJoernalis neem foto (Foto: Argief) ŉ Matrikulant van KwaZulu-Natal word glo afgepers nadat sy naakfoto’s van haarself vir haar neef gestuur het. Die 17-jarige slagoffer se ouers, wat in Durban woonagtig is, het Reaction Unit SA (Rusa) Saterdag om hulp genader nadat hul dogter groot bedrae kontant by hulle kom bedel het. Dit het toe later uitgekom dat haar neef dreig om naakfoto’s van haar te versprei, sou sy weier om duisende rande aan hom oor te betaal. “Die meisie het haar ouers in trane vertel dat haar neef haar tydens ŉ WhatsApp-gesprek gevra het vir foto’s van haar bolyf,” vertel Rusa. “Hy het later vir nóg foto’s, dié keer van haar sonder enige klere aan, gevra. In ruil vir die foto’s sou hy vir haar selfoondata koop.” Die slagoffer het uiteindelik 15 foto’s gestuur. In drie van die foto’s was sy heeltemal kaal. Die meisie het aan Rusa gesê dat sy baie na aan haar 24-jarige neef is en hom as ŉ broer beskou. Haar ouers én die neef se ouers is familie van mekaar. Hulle is dus baie naby verwant. Die meisie het verder erken dat sy die foto’s al weke gelede gestuur het en reeds geld aan haar neef en dié se vriend, vir wie die foto’s aangestuur is, betaal het. “Haar neef het aanvanklik tussen R150 en R550 geëis, maar later op tot R5 000 aangedring om te keer dat hy die foto’s verder aanstuur.” Volgens Rusa het die slagoffer geweier om ŉ saak by die polisie aanhangig te maak en bloot gevra dat Rusa die verdagtes vermaan.